<classify> TANZANIA imetoa kivutio namba moja cha kutembelewa zaidi na watalii kwa mwaka 2020 barani Afrika cha tukio kubwa la kuhama kwa nyumbu, kati ya vituo 30 vilivyotolewa na Shirika la Utangazaji la CNN.Taarifa za CCN Travel zilizotolewa kupitia tovuti yao, zilieleza kuwa ikiwa mtu anataka kufurahia maajabu ya Afrika ni kutembelea vivutio 30 vya kushangaza huku cha kwanza kilichopendekezwa ni kuhama kwa nyumbu.Nyumbu huhama kutoka Tanzania katika Hifadhi ya Taifa ya Ngorongoro, Januari na kufika Serengeti Juni kila mwaka na kumalizia safari Maasai Mara nchini Kenya Septemba kabla ya kurejea tena kusini.Picha haitatosha kuonesha uzuri na maajabu ya kuhama kwa zaidi ya mamilioni ya nyumbu na mamia ya pundamilia ya kila mwaka. Bado tukio hili ni bora kuliko yote, ilieleza taarifa hiyo ya CNN Travel.Aidha mrefu kuliko yote Afrika, Mlima Kilimanjaro, uliopo mkoani Kilimanjaro, Tanzania ni kivutio cha 24, ukizidiwa na Mlima Table wa Cape Town, Afrika Kusini uliozungukwa na miji yenye fukwe nzuri, Mlima Gorillas wa Rwanda na Mlima Mulanje wa Malawi.Mlima Kilimanjaro una urefu wa meta 5,895 sawa na futi 19,341 ukiwa na kilele kirefu kuliko vyote Afrika na theluji ya kupendeza inayotengeza uzuri wa asili.Kwa mujibu wa taarifa ya Shirika la Hifadhi ya Taifa Tanapa ya mafanikio ya Serikali kwa miaka minne, iliyotolewa hivi karibuni sekta ya utalii inachangia Pato la Taifa kwa asilimia 17.5 GDP na fedha za kigeni kwa asilimia 25.Tanapa ilieleza kuwa kupitia shirika hilo matarajio ya kuongeza watalii, yamelenga kufikia zaidi ya watalii 2,000,000 wa nje ifikapo mwakani kutoka wastani wa watalii 1.4 wa mwaka huu na watalii wa ndani zaidi ya 400,000 wa sasa kutoka 160,000 wa mwaka 2015.  <topic>: kitaifa 